Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2019/C 114/05)

Euroopan komissio on hyväksynyt tämän vähäistä muutosta koskevan hakemuksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”PROVOLONE VALPADANA”

EU-nro: PDO-IT-0021-AM02 – 20.4.2018

SAN ( X ) SMM ( )

1. Nimi/nimet

”Provolone Valpadana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Puolikova pasta filata -menetelmällä alkuperäalueelta alle 60 tuntia aikaisemmin kerätystä täysrasvaisesta lehmän raakamaidosta luonnollisen maitohappokäymisen avulla valmistettu juusto. Maito voidaan käsitellä seuraavasti:

— mieto ja voimakas, enintään 6 kg painava juusto – lämpökäsittely pastöroimalla;

— voimakas juusto – lämpökäsittely termisoimalla.

Kypsytysaika vaihtelee seuraavasti:

enintään 6 kg: vähimmäiskypsytysaika 10 (kymmenen) päivää;

yli 6 kg: vähimmäiskypsytysaika 30 (kolmekymmentä) päivää;

yli 15 kg yksinomaan silloin, kun on kyseessä voimakas juusto: vähimmäiskypsytysaika 90 (yhdeksänkymmentä) päivää;

yli 30 kg, kun voimakkaassa juustossa on maininta ”pitkään kypsytetty – P.V.S.”: kypsytysaika yli kahdeksan kuukautta.

Juusto voidaan savustaa.

Paino vaihtelee juuston muodosta riippuen.

Juuston muoto vaihtelee. Se voi olla makkaran, melonin, kartion tai päärynän muotoinen; viimeksi mainitussa tapauksessa sen yläosassa voi toisinaan olla pieni pallomainen uloke (fiaschetta). Ulkopinnassa voi olla ripustamisessa käytetyn narun jättämiä kevyitä jälkiä.

Kuori on sileä, ohut, väriltään vaaleankeltainen, kullankeltainen tai toisinaan kellanruskea. Paloiteltavaksi tarkoitettu mieto juusto voi olla myös kuoreton.

Sisus on yleensä tiivis, ja siinä saattaa olla harvassa pieniä koloja. Vähän aikaa kypsytetyssä juustossa saa olla hieman ominaista lohkeavuutta, mutta tämä ominaisuus ilmenee selvemmin pitkään kypsytetyssä juustossa. Väri on yleensä oljenkeltainen.

Maku on mieto, jos kypsytys on kestänyt enintään kolme kuukautta, ja voimakas tai pistävään vivahtava, jos kypsytys on kestänyt kauemmin taikka käytetty juoksute on peräisin vuohesta tai karitsasta yhdessä tai erikseen.

Vesipitoisuus saa olla enintään:

46 % miedoissa juustoissa ja enintään 6 kg painavissa voimakkaissa juustoissa;

43 % voimakkaissa juustoissa, joiden paino on yli 6 kg.

Kuiva-aineen rasvapitoisuuden on oltava vähintään 44 % ja enintään 54 %.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lypsylehmien pääasiallinen ravinto muodostuu viher- ja säilörehusta, rehuaineista ja/tai tiivisterehusta, vähintään 50 % siitä on peräisin alkuperäisalueelta, ja sitä annetaan lypsäville tai ummessa oleville lehmille sekä yli seitsemän kuukauden ikäisille hiehoille. Vähintään 75 % päivittäin tarvittavan karkearehun kuiva-aineesta on saatava maidon tuotantoalueella tuotetusta rehusta. Rehuna sallitaan pysyviltä tai tilapäisiltä laitumilta peräisin oleva tuore rehu, rehukasvit, pellossa kuivatuista rehukasveista saatu heinä, viljansänki, säilörehu, revitty rehu ja esikuivattu heinä. Sallittuja rehuaineita ovat vilja ja viljatuotteet, maissikakut, öljysiemenet ja niistä jalostetut tuotteet, mukulat ja juurekset, kuivarehu, sokeriteollisuuden valmisteet, kuten sokerijuurikasjätemassa ja/tai siitä valmistetut tuotteet ainoastaan teknologisina lisäaineina ja makuaineina ja enintään 2,5 % päivittäisen annoksen kuiva-aineesta. Lisäksi sallitaan palkokasvien siemenet ja johanneksenleipäpuun kuivatut palot ja niistä saadut valmisteet, rasvat, voimassa olevassa lainsäädännössä sallitut kivennäissuolat ja lisäaineet, kuten vitamiinit, hivenaineet, aminohapot, aromiaineet, hapettumisenestoaineet, mutta ainoastaan luonnolliset tai luonnollisen kaltaiset hapettumisenestoaineet ja aromiaineet. Inaktivoidun hiivan käyttö sallitaan.

Raaka-aineet: maito, juoksute, suola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikissa kokonaisissa tahkoissa on oltava asianmukaiselle, väärennökset estävälle pohjalle (metalli, muovi) painettu suojatun alkuperänimityksen ”Provolone Valpadana” tunnus.

Merkki on kiinnitettävä vietäessä tahkot kypsytystilaan. Pieniin juustoihin (enintään 6 kg) merkki voidaan kiinnittää kypsytystilasta ulos tuotaessa, kunhan ne yksilöidään tilaan vietäessä selvästi ja asianmukaisin keinoin yrityksen käyttöönottaman järjestelmän mukaisesti.

Ennen kaupan pitämistä kokonaisina tahkoina Provolone Valpadana -juustot voidaan yksilöidä paperista tehdyllä nauhalla, etiketillä, pussilla tai muulla vastaavalla tavalla. Kunkin yksilöinnin yhteydessä on aina mainittava tunnus ja auki kirjoitettu maininta suojatusta alkuperänimityksestä ”Provolone Valpadana” koossa, joka on vähintään kuudesosa kaupallisen merkin vaatimasta tilasta, lukuun ottamatta alle 6 kg painavia juustoja.

Jos merkintä leimataan musteella, nimessä ”Provolone Valpadana” on noudatettava edellä mainittuja kokovaatimuksia, mutta tuotteen tunnusta ei ole pakko merkitä.

Kahdeksannen kypsytyskuukauden päätyttyä yksinomaan voimakkaan Provolone Valpadana -juuston hallussapitäjät voivat vaatia, että tuotteeseen merkitään polttamalla kirjainlyhenne ”P.V.S.” ilmaisusta ”Provolone Valpadana Stagionato” (pitkään kypsytetty Provolone Valpadana). Jotta juustossa voidaan käyttää tätä merkintää, sen on läpäistävä juuston hallussapitäjän pyynnöstä ja kustannuksella tehtävä erikoistuneen henkilöstön suorittama tekninen tarkastus. Valintaa varten tarkastetaan tahkon ulkonäkö (siinä ei saa olla halkeamia, ja koputettaessa soinnin on oltava yhtenäinen), juuston rakenne (lohkeavuus, kolojen puuttuminen, kiinteys), väri (valkoinen, oljenkeltaiseen vivahtava), maku (pistävyys, vähäsuolaisuus) ja aromi (voimakkaasti tuoksuva).

Tunnus, johon sisältyy tuotteen nimi, on merkittävä loppukuluttajalle tarkoitettuihin pakkauksiin siten, että sen osuus pakkauksen käytettävissä olevasta pinnasta on vähintään 10 %. Nimi ”Provolone Valpadana” on merkittävä samanlaisin kirjaimin. Maininta ”Denominazione di Origine Protetta” voidaan korvata yhteisön tunnuksella.

Tunnusta voidaan käyttää myös mustavalkoisena.

4. Maantieteellisen alueen tarkka rajaus

Cremonan, Brescian, Veronan, Vicenzan, Rovigon, Padovan ja Piacenzan maakuntien alue kokonaisuudessaan sekä Bergamon, Mantovan ja Lodin maakuntien ja Trenton autonomisen alueen naapurikunnat muodostavat yhtenäisen maantieteellisen alueen.

5. Yhteys maantieteelliseen alkuperään

Maantieteellinen tuotantoalue käsittää osan Pojoen tasangosta, ja sille on ominaista hyvä rehuntuotanto, saatavilla olevan maidon suuri määrä sekä lypsykarjarotujen ruokinnan ja kasvatuksen kannalta erityisen suotuisat ilmasto-olosuhteet. Näiden ympäristötekijöiden ansiosta tuotantoalueella on mainiot edellytykset tuottaa Provolone Valpadana -juustoa.

Provolone Valpadana on pasta filata -menetelmällä valmistettu juusto, ja vaikka tämäntyyppisten juustojen alkuperä onkin Etelä-Italiassa, juuston asema on voinut vakiintua maan pohjoisosissa Pojoen tasangon juustonvalmistustaidon kyetessä hyödyntämään tarvittavaa tekniikkaa ja valmistukseen tarvittavaa raaka-ainetta. Edellisen valmistuskerran jäännösherasta saadun luonnollisen heran käyttö, alueen juustomestareiden taito käyttää harkitusti karitsan, vuohen ja vasikan vatsalaukusta peräisin olevaa juoksutetta, juustomassan venyttämisen ja käsittelyn taidokkuus ja näppäryys ovat ratkaisevan tärkeitä tekijöitä Provolone Valpadanan valmistuksessa.

Provolone Valpadanan maku on tyypillisesti mieto, kun kypsytys on kestänyt enintään kolme kuukautta, ja voimistuu pistävään vivahtavaksi kypsytyksen kestäessä kauemmin ja kulloinkin käytetyn juoksutteen tyypin mukaan. Provolone Valpadana voi olla makkaran, melonin, kartion tai päärynän muotoinen, ja erikokoiset juustot voivat painaa yli 30 kg. Sisuksen rakenne on tiivis – olematta kuitenkaan kuiva – toisin kuin vastaavalla menetelmällä Etelä-Italiassa valmistetuilla juustoilla, jotka pienen kokonsa vuoksi voivat kypsyä maultaan voimakkaiksi ainoastaan kuivuessaan, jolloin ne muuttuvat raastejuustoksi.

Provolone Valpadanaa on tuotettu yksilöidyllä maantieteellisellä alueella 1800-luvun jälkipuoliskolta lähtien, ja vaikka pasta filata -menetelmällä valmistetut juustot ovatkin peräisin Etelä-Italiasta, Provolone Valpadana vakiinnutti 1900-luvulla asemansa pohjoisitalialaisena tuotteena, mistä kerrotaan Besanan (1916) ja Fascettin (1923) teoksissa.

Provolone Valpadanan valmistuksen kehittymistä on edistänyt Pojoen tasangon juustomestareiden aikojen myötä syntynyt tekninen osaaminen, joka on maantieteellisen alueen runsaasti maitoa tuottavan lypsykarjan kasvatuksen kannalta poikkeuksellisen suotuisien ominaisuuksien ansiota. Provolone Valpadanan valmistusmenetelmän tärkeimpiä tekijöitä on edellisestä valmistuskerrasta saadun heran käyttö. Tämä juustonvalmistuksessa pikemminkin harvinainen käytäntö on hyvin tyypillinen sekä Provolone Valpadanan tuotantoalueelle että sen valmistusmenetelmälle. Tuotantotekniikan kehittyminen on vaikuttanut eräisiin tuotteen kaupallisiin ominaisuuksiin, kuten muotoon ja painoon, muuttamatta kuitenkaan Provolone Valpadanan perusominaisuuksia. Muodon ja koon vaihtelut ovat seurausta maantieteellisen alueen juustomestareiden taidosta venyttää juustomassa niin joustavaksi, että sitä voidaan käsitellä hyvinkin erilaisiin muotoihin ja kokoihin. Nämä kaupalliset ominaisuudet ovat kehittyneet ja säilyneet juuri kyseisellä maantieteellisellä tuotantoalueella. Myös kahden rinnakkaisen tyypin, miedon ja voimakkaan, olemassaolo on seurausta juustomestareiden taidosta käyttää eri alkuperää olevia juoksutteita, mikä antaa mahdollisuuden tuottaa samankaltaisella valmistusmenetelmällä tyypillisesti sekä mietoa että voimakasta Provolone Valpadanaa; mietojen juustojen paino on alhaisempi ja kypsytysaika lyhyempi, kun taas voimakkaammat juustot ovat painavampia ja niiden kypsytysaika on pitempi; sisus on tiivis muttei koskaan kuiva, jolloin juusto olisi raastettava, kuten on asianlaita tyypillisimpien eteläitalialaisten pasta filata -menetelmällä valmistettujen juustojen kohdalla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti

suoraan Italian maatalous-, elintarvike- ja metsätalousministeriön kotisivulta (www.politicheagricole.it) kohdasta ”Qualità” (ylhäällä oikealla), sen jälkeen ”Prodotti DOP, IGP e STG” ja sen jälkeen ”Disciplinari di Produzione all’esame dell’UE”.

(1) EUVL L 179, 19.6.2014, s. 17.